ai4bharat/Pralekha huggingface dataset:
விண்வெளித்துறை
நிலவில் தரையிறங்குவதற்கான சந்திரயான்-3 விண்கலத்தின் நிலை மற்றும் தயார்நிலை குறித்து இஸ்ரோ தலைவர் திரு சோம்நாத், மத்திய இணையமைச்சர் டாக்டர் ஜிதேந்திர சிங்கிடம் விளக்கம் அளித்தார்
இஸ்ரோ  தலைவரும், விண்வெளித் துறை செயலாளருமான டாக்டர் எஸ்.சோம்நாத், மத்திய விண்வெளித்துறை இணையமைச்சர் டாக்டர் ஜிதேந்திர சிங்கை இன்று  புதுதில்லியில் சந்தித்து வரும் 23.08.2023  அன்று மாலை, சந்திரயான்-3 நிலவில் தரையிறங்குவதற்கான தயார்நிலை குறித்து விளக்கினார்.
சந்திரயான்-3 விண்கலத்தின் வலுவான நிலை குறித்து இஸ்ரோ தலைவர் அமைச்சருக்கு விளக்கினார். மேலும் அதன் அனைத்து கருவிகளும் சரியாக செயல்படுவதாகத் தெரிவித்தார். புதன்கிழமை அன்று எந்தவொரு சிக்கலும் ஏற்படாது என அவர் நம்பிக்கைத் தெரிவித்தார். அடுத்த இரண்டு நாட்களில், சந்திரயான்-3 விண்கலத்தின் செயல்பாட்டு நிலை தொடர்ந்து கண்காணிக்கப்படும் எனவும், நிலவில் தரையிறங்குவதற்கான இறுதி நிலை தொடர்பாக இரண்டு நாட்களுக்கு முன்பே பதிவேற்றங்கள் செய்யப்பட்டு சோதித்துப் பார்க்கப்படும் என்று அவர் கூறினார்.
இந்த முறை சந்திரயான்-3 நிலவில் மென்மையான முறையில் தரையிறக்கம் செய்யப்படும் என்று இணையமைச்சர் டாக்டர் ஜிதேந்திர சிங் நம்பிக்கை தெரிவித்தார். பிரதமர் திரு நரேந்திர மோடியின் வழிகாட்டுதலின் கீழ் விண்வெளி ஆராய்ச்சியில் ஒரு புதிய வரலாறு எழுதப்படும் என்றும் அவர் கூறினார்.
சந்திரயான்-3, 23.08.2023 அன்று இந்திய நேரப்படி மாலை 06:04 மணியளவில் நிலவில் தரையிறங்கும் என்று இஸ்ரோ தெரிவித்துள்ளது. ஏற்கனவே சந்திரயான்-2 லேண்டர், தொடர்பை இழந்த நிலையில், பகுதி அளவு மட்டுமே வெற்றிகரமாக இருந்தது. இந்நிலையில் சந்திரயான்-3 விண்கலத்தில் உள்ள லேண்டர் தொகுப்புக்கும் இன்னமும் சுற்றி வரும் சந்திரயான்-2 விண்கலத்தின் ஆர்பிட்டருக்கும் இடையே இருவழி தகவல் தொடர்பை இஸ்ரோ வெற்றிகரமாக நிறுவியுள்ளது. முன்னதாக, சந்திரயான் -3 எடுத்த நிலவின் தொலைதூரப் பகுதியின் புதிய படங்களை இஸ்ரோ இன்று பகிர்ந்தது.
அமெரிக்கா, ரஷ்யா மற்றும் சீனாவுக்குப் பிறகு, நிலவு தொடர்பான ஆய்வுகளை மேற்கொண்டு சாதனைகளைப் படைக்கும் உலகின் நான்காவது நாடாக இந்தியா திகழும். அத்துடன் நிலவின் தென் துருவத்தில் விண்கலத்தை தரையிறக்கிய உலகின் ஒரே நாடாக இந்தியா திகழும்.
சந்திரயான்-3 திட்டம் மூன்று முக்கிய நோக்கங்களைக் கொண்டது, நிலவின் மேற்பரப்பில் பாதுகாப்பான மற்றும் மென்மையான தரையிறக்கத்தை மேற்கொள்ளுதல், நிலவில் ரோவர் சுற்றுவதை விளக்குவது மற்றும் அறிவியல் சோதனைகள் நடத்துவது ஆகியவை ஆகும்.
சந்திரயான் தொடரின் முதல் விண்கலமான சந்திரயான்-1, நிலவின் மேற்பரப்பில் நீர் இருப்பதைக் கண்டறிந்த பெருமைக்குரியது எனவும் இதை அமெரிக்காவின் நாசா உள்ளிட்ட உலகின் முன்னணி விண்வெளி நிறுவனங்கள் தங்களது சோதனைகளுக்கு இந்த தகவல்களைப் பயன்படுத்தியுள்ளதாகவும் டாக்டர் ஜிதேந்திர சிங் நினைவு கூர்ந்தார்.
ஆந்திர மாநிலம் ஸ்ரீஹரிகோட்டாவில் உள்ள சதீஷ் தவான் விண்வெளி ஆய்வு மையத்தில் இருந்து ஜிஎஸ்எல்வி மார்க் 3  ராக்கெட் மூலம் சந்திரயான்-3 விண்கலம் கடந்த 14-ம் தேதி பிற்பகல் 2.35 மணிக்கு விண்ணில் செலுத்தப்பட்டது.
-----
ANU/AD/PLM/KPG/GK
(
குடியரசுத் துணைத் தலைவர் செயலகம்
சுகாதாரம் மற்றும் நோய்த் தடுப்புக்கு தூய்மையே சிறந்த வழி என்பதுடன் சமூக நல்வாழ்வு மற்றும் நல்ல மன அரோக்கியத்த அளிக்கிறது: குடியரசு துணைத் தலைவர்
தூய்மையாக இருப்பது சுகாதாரம் மற்றும் நோய் தடுப்பு ஆகியவற்றை உறுதிப்படுத்துவதுடன், சமூக நல்வாழ்வு உணர்வையும் நல்ல மன ஆரோக்கியத்தையும் அளிக்கிறது என குடியரசுத் துணைத் தலைவர் திரு. எம். வெங்கையா நாயுடு கூறியுள்ளார். ரஜத் பார்கவா எழுதிய தூய்மை குறித்த ஆய்வு மற்றும் கழிவு மேலாண்மை ஓர் அறிமுகம் என்ற நூல்களை வெளியிட்ட பின்னர் கூடியிருந்தவர்களிடையே அவர் உரையாற்றினார்.
வளர்ச்சி மற்றும் மேம்பாடு ஆகிய கட்டத்தில் இந்தியா பயணித்துக் கொண்டிருக்கும் தருணத்தில் இந்த நூல்களை வெளியிடுவது ஆசிரியர் உரிய நேரமாகும் எனக் குடியரசு துணைத் தலைவர் குறிப்பிட்டார். தூய்மை என்பது கடவுளுக்கு அடுத்தபடியாக உள்ளது என்றும் அவர் கூறினார். தூய்மை மற்றும் கழிவு மேலாண்மை என்பது சுகாதாரத்துடன் மட்டும் தொடர்புடையது அல்ல என்று கூறிய அவர், வளங்களின் மேலாண்மையுடனும் தொடர்புடையது என்றார்.
----
(Visitor Counter : 95
உள்துறை அமைச்சகம்
இந்திய- அமெரிக்க போதைப் பொருள் தடுப்புப் பணிக் குழுவின் முதல் கூட்டம்
இந்திய- அமெரிக்க போதைப் பொருள் தடுப்புப் பணிக் குழுவின் முதல் கூட்டத்தில் இந்தியா மற்றும் அமெரிக்க நாடுகளின் அதிகாரிகள், 2020 நவம்பர் 24 அன்று காணொலி வாயிலாகக் கலந்து கொண்டனர். மத்திய உள்துறை அமைச்சகத்தின் கீழ் செயல்படும் போதைப் பொருள் தடுப்பு வாரியத்தின் துணை இயக்குநர் திரு சச்சின் ஜெயின், அமெரிக்காவின் தேசிய போதைப்பொருள் தடுப்புக் கொள்கை அலுவலகத்தின் உதவி இயக்குநர் திரு கெம்ப் செஸ்டர் உள்ளிட்டோர் இந்தக் கூட்டத்தில் கலந்து கொண்டனர்.
போதைப்பொருள் தடுப்பு குறித்தும் இது சம்பந்தமான சட்டங்களைக் கடுமையாக்குவது குறித்தும் இருநாட்டு பிரதிநிதிகளும் விவாதித்தனர்.
இந்தியா மற்றும் அமெரிக்காவில் போதைபொருள் சம்பந்தமான விஷயங்களில் நிலவும் சவால்கள் குறித்து விரிவாக ஆலோசிக்கப்பட்டன. போதைப்பொருட்களை சட்டவிரோதமாக தயாரித்தல், உற்பத்தி செய்தல், விநியோகிப்பது ஆகியவற்றுக்கு எதிரான ஒத்துழைப்பை இருநாடுகளும் வலுப்படுத்துவதில் தங்களது உறுதித்தன்மையை இரு நாட்டு பிரதிநிதிகளும் வெளிப்படுத்தினர்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://www.pib.gov.in/PressReleasePage.aspx?PRID=1677734
நிதி அமைச்சகம்
‘சங்கல்ப்’ திட்டத்திற்காக இந்திய அரசு உலக வங்கியுடன் 250 மில்லியன் அமெரிக்க டாலருக்கான கடன் ஒப்பந்தம்
‘சங்கல்ப்’ எனப்படும் வாழ்வாதாரத்தை ஊக்குவிப்பதற்கான திறன் வளர்ப்பு மற்றும் அறிவு சார் விழிப்புணர்வு திட்டத்திற்காக, உலக வங்கியுடன் இந்திய அரசு 250 மில்லியன் அமெரிக்க டாலர் கடன் பெறுவதற்கான ஒப்பந்தம் செய்துகொண்டுள்ளது. புனரமைப்பு மற்றும் வளர்ச்சிக்கான சர்வதேச வங்கியிலிருந்து பெறப்படும் இந்த ஒப்பந்தம் இன்று புது தில்லியில் கையெழுத்தானது.
இந்திய அரசின் சார்பில் மத்தியப் பொருளாதார விவகாரத் துறை செயலர் திரு. சமீர் குமார் காரேவும் உலக வங்கியின் சார்பில் இயக்குநர் திரு. ஜுனைட் கமல் அகமதும் கையெழுத்திட்டனர்.
திறன் பயிற்சி மையங்களின் அமைப்புகளை மேம்படுத்தவும், சந்தைக்கு தேவைப்படும் தொழில்களுக்கான திறன் பயிற்சி, பயனாளிகளுக்கு கிடைக்கச் செய்வதும் இந்த திட்டத்தின் முக்கிய நோக்கமாகும்.
இத்திட்டம் மார்ச் 31, 2023-ல் முடிவடையும்.
(Visitor Counter : 57
அறிவியல் மற்றும் தொழில்நுட்பத்துறை
கொவிட்-19 தடுப்பு மருந்துகள் கண்டுபிடிக்கும் முயற்சியில் இந்தியா முன்னிலை: டாக்டர் ஹர்ஷ் வர்தன்
“இந்தியாவில் கொவிட் நோய் தொற்றுக்கான தடுப்பு மருந்துகள் பல்வேறு கட்ட தயாரிப்பில் உள்ளன. அவற்றில் இரண்டு தயாரிப்பின் முக்கிய கட்டத்தில் உள்ளன-இந்திய மருத்துவ ஆராய்ச்சி கவுன்சிலான ஐசிஎம்ஆர் மற்றும் பாரத் பயோடெக் நிறுவனம் தயாரிக்கும் கோவாக்சின், சீரம் இன்ஸ்டிட்யூட் ஆஃப் இந்தியா தயாரிக்கும் கோவிஷீல்டு. இவை இரண்டும் மூன்றாம் கட்ட மருத்துவ சோதனையில் உள்ளன. நமது முதன்மை நிறுவனமான இந்திய மருத்துவ ஆராய்ச்சி கவுன்சில், தனது சோதனை முயற்சியில் ஈடுபட்டு வருகிறது. அனைத்து நிறுவனங்களின் தடுப்பு மருந்துகளுக்கும் இந்தியா சோதனை முயற்சிகளை அளித்து வருகிறது. உலகின் மிகப்பெரும் தடுப்பு மருந்து தயாரிப்பு நிறுவனமான சீரம் இன்ஸ்டிட்யூட் ஆஃப் இந்தியா, ஆக்ஸ்ஃபோர்டு பல்கலைக்கழகத்தின் தடுப்பு மருந்துக்கான சோதனையை மேற்கொண்டு வருகிறது. உள்நாட்டில் தயாரிக்கப்பட்ட மரபணு சார்ந்த தடுப்பு மருந்தின் இரண்டாவது கட்ட சோதனையை ஜைடஸ் கேடில்லா மேற்கொண்டு வருகிறது. மிகப்பெரும் மருந்து நிறுவனங்களுள் ஒன்றான டாக்டர் ரெட்டிஸ் லேபாரட்டரீஸ், ரஷ்ய தடுப்பு மருந்தின் இறுதிகட்ட சோதனையை மேற்கொண்டு அதற்கான ஒப்புதலைப் பெற்ற பிறகு இந்தியாவில் அதனை விநியோகிக்கும்”, என்று மத்திய சுகாதாரம் மற்றும் குடும்ப நலன், அறிவியல் மற்றும் தொழில்நுட்பம், புவி அறிவியல் அமைச்சர் டாக்டர் ஹர்ஷ் வர்தன் தெரிவித்துள்ளார்.
அறிவியல் மற்றும் தொழில்நுட்பத் துறை இந்திய தொழில்துறை கூட்டமைப்பான சிஐஐ ஆகியவை இணைந்து இன்று நடத்திய இந்திய போர்ச்சுகல் தொழில்நுட்ப மாநாடு 2020-ல் கலந்துகொண்டு பேசுகையில் அவர் இதனைத் தெரிவித்தார்.
கொவிட் தொற்றுக்கு எதிரான போராட்டத்தில் இந்தியாவின் நடவடிக்கைகள் குறித்து பேசிய அவர், “கொவிட்-19-னால் ஏற்பட்டுள்ள சவால்களை எதிர்கொள்வதற்காக அரசின் ஆதரவுடன் நூற்றுக்கும் மேற்பட்ட புது நிறுவனங்கள்  புதுமையான கண்டுபிடிப்புகள் மற்றும் தீர்வுகளை வழங்கியுள்ளன”, என்று தெரிவித்தார்.
உலகளவில் அதிக எண்ணிக்கையில் காப்புரிமைகளை பதிவு செய்துள்ள முதல் பத்து நாடுகள் பட்டியலில் இந்தியாவும் ஒன்று என்று அவர் குறிப்பிட்டார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:https://www.pib.gov.in/PressReleasePage.aspx?PRID=1678862
------
(Visitor Counter : 246
பிரதமர் அலுவலகம்
குஜராத் வேலைவாய்ப்பு முகாமில் பிரதமர் உரை
ஓராண்டில் 35 ஆயிரம் இடங்களை நிரப்ப குஜராத் இலக்கு
10 லட்சம் வேலை வாய்ப்புகளை வழங்கும் பணியில் மத்திய அரசு தீவிரம்
குஜராத் வேலைவாய்ப்பு முகாமில் பிரதமர் திரு நரேந்திர மோடி இன்று காணொளி செய்தி மூலம் உரையாற்றினார்.
பல்வேறு நிலைகளில் உள்ள வெவ்வேறு பணியிடங்களுக்கான நியமன கடிதங்களைப் பெற்றுள்ள ஆயிரக்கணக்கான இளம் விண்ணப்பதாரர்களுக்கு பிரதமர் வாழ்த்து தெரிவித்தார். புனித நாளான தண்டேரா அன்று தேசிய அளவில் நாடு முழுவதும் 75,000 விண்ணப்பதாரர்களுக்கு நியமன கடிதங்களை வழங்கி வேலைவாய்ப்பு முகாமைத் தாம் தொடங்கி வைத்ததை பிரதமர் நினைவு கூர்ந்தார். இதேபோன்ற வேலைவாய்ப்பு முகாம்கள் பல்வேறு மாநிலங்களிலும், யூனியன் பிரதேசங்களிலும் நடத்தப்படும் என்று தண்டேரா தினத்தன்று பிரதமர் தெரிவித்திருந்தார். குஜராத் மாநிலம் விரைவாக முன்னேறி வருதாகவும், இன்று குஜராத் பஞ்சாயத்து சேவை வாரியத்தில் இருந்து 5000 பேருக்கும், குஜராத் துணை ஆய்வாளர் நியமன வாரியம் மற்றும் லோக்ரக்ஷக் நியமன வாரியத்தில் இருந்து 8000 பேருக்கும் கடிதங்கள் அளிக்கப்படுவதாக அவர் குறிப்பிட்டார். இத்தகைய துரிதமான நடவடிக்கையை மேற்கொண்ட குஜராத் மாநில முதல்வருக்கும் அவரது குழுவினருக்கும் பிரதமர் பாராட்டு தெரிவித்தார். அண்மை காலங்களில் குஜராத் மாநிலத்தில் 10,000 இளைஞர்களுக்கு பணி நியமன கடிதங்கள் வழங்கப்பட்டிருப்பதோடு அடுத்த ஓராண்டில் 35,000 இடங்களை நிரப்ப இலக்கு நிர்ணயிக்கப்பட்டு இருப்பதாகவும் பிரதமர் கூறினார்.
குஜராத்தில் ஏராளமான வேலை வாய்ப்புகளும், சுய வேலை வாய்ப்புகளும் உருவாவதற்கு மாநிலத்தின் புதிய தொழில்துறை கொள்கை தான் முக்கிய காரணம் என்று பிரதமர் குறிப்பிட்டார். ஓஜாஸ் போன்ற டிஜிட்டல் தளங்களையும், 3 மற்றும் 4-ஆம் நிலை இடங்களுக்கான நேர்காணல் முறையின் நீக்கத்தையும் அவர் பாராட்டினார். “அனுபந்தம்” செல்பேசி செயலி மற்றும் வேலை வாய்ப்பு இணையதளம் முதலியவற்றின் வாயிலாக மாநிலத்தில் வேலை தேடுபவர்களும், பணியமர்த்தும் நிறுவனங்களும் சுமூகமாக இணைக்கப்படுகின்றன என்றார் அவர். அதேபோல குஜராத் அரசுப் பணியாளர் தேர்வாணையத்தின் விரைவான பணி நியமன மாதிரி தேசிய அளவில் பாராட்டப்படுகிறது.
இதேபோன்ற வேலைவாய்ப்பு முகாம்கள் வரும் மாதங்களில் தேசிய மற்றும் மாநில அளவுகளில் தொடர்ந்து நடத்தப்படும் என்று பிரதமர் குறிப்பிட்டார். 10 லட்சம் வேலை வாய்ப்புகளை வழங்குவதற்காக மத்திய அரசு பணியாற்றி வரும் வேளையில், மாநிலங்களும் யூனியன் பிரதேசங்களும் இந்தப் பிரச்சாரத்தில் இணைவதன் காரணமாக வேலைவாய்ப்பு எண்ணிக்கை குறிப்பிடத்தக்க அளவு உயரும். “கடை கோடியில் உள்ள நபரையும் பிரச்சாரம் சென்றடைவதையும், அரசு திட்டங்களின் பலன்கள் முழுமையாக நிறைவடைவதையும் இது பெருமளவில் உறுதி செய்யும்”, என்று பிரதமர் கூறினார்.
2047-ஆம் ஆண்டிற்குள் வளர்ந்த நாடாக முன்னேறும் இந்தியாவின் உறுதிபாட்டில் இளைஞர்களின் முக்கிய பங்களிப்பை சுட்டிக்காட்டிய பிரதமர், சமூகத்திற்கும், நாட்டிற்குமான தங்களது கடமையை நிறைவேற்றுமாறு அவர்களைக் கேட்டுக்கொண்டார். வேலை கிடைப்பதை தங்கள் முன்னேற்றத்தின் இலக்காகக் கொண்டிராமல் இளைஞர்கள் தொடர்ந்து கற்றுக் கொண்டு, திறன் பெற வேண்டும் என்றும் அவர் கோரிக்கை விடுத்தார். “இதன் மூலம் உங்களுக்கு பல்வேறு வாய்ப்புகள் அளிக்கப்படுகின்றன. உங்கள் வேலையை முழு அர்ப்பணிப்புடன் நீங்கள் செய்யும் போது வார்த்தைகளால் விவரிக்க முடியாத திருப்தி உங்களுக்கு ஏற்படுவதோடு வளர்ச்சி மற்றும் முன்னேற்றத்திற்கான பாதையும் வகுக்கப்படும்”, என்று கூறி பிரதமர் தமது உரையை நிறைவு செய்தார்.
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசித் திட்டத்தின் கீழ் இந்தியா இதுவரை 178.55 கோடி தடுப்பூசி டோஸ்கள் செலுத்தியுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 63,878 கொவிட் சிகிச்சை பெறுபவர்கள் 0.15%ஆக உள்ளனர்.
குணமடைந்தோர் விகிதம் தற்போது 98.65%சதவீதம்
கடந்த 24 மணி நேரத்தில் 11,651 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 4,23,78,721 என அதிகரித்துள்ளது.
கடந்த 24 மணி நேரத்தில் 5,921 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 0.63 சதவீதம் ஆகும்
வாராந்திர பாதிப்பு விகிதம் 0.84 சதவீதம் ஆகும்
இதுவரை மொத்தம் 77.19 கோடி கொவிட் பரிசோதனைகள் செய்யப்பட்டுள்ளன. கடந்த 24 மணி நேரத்தில் 9,40,905 கொவிட் பரிசோதனைகள் செய்யப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1803097
விவசாயத்துறை அமைச்சகம்
பாலைவன வெட்டுக்கிளிகளைக் கட்டுப்படுத்துவது குறித்து பூச்சிக்கொல்லித் தயாரிப்புத் தொழில் துறை பிரதிநிதிகளுடன் விவசாய அமைச்சர் திரு நரேந்திர சிங் தோமர் கலந்துரையாடல்
விவசாய வயல்களில் பாலைவன வெட்டுக் கிளிகள் வராமல் தடுப்பதற்கான உத்திகள் வகுப்பது குறித்து பூச்சிக்கொல்லித் தயாரிப்புத் தொழில் துறை பிரதிநிதிகளுடன், மத்திய விவசாய மற்றும் விவசாயிகள் நலத்துறை அமைச்சர் திரு. நரேந்திர சிங் தோமர் இன்று காணொளி மாநாட்டின் மூலம் கலந்துரையாடினார். பிரதமர் திரு. நரேந்திர மோடி வலியுறுத்தியுள்ளது போல, விவசாயத்துறை முன்னுரிமைத் துறையாகும் என்று அவர் கூறினார். விதைப்பு மற்றும் அறுவடை தொடர்பான செயல்பாடுகள் தடையின்றி, தொடர்ந்து நடப்பதை உறுதி செய்வதற்கு அரசு எல்லா நடவடிக்கைகளையும் மேற்கொள்ளும் என்றும் அவர் கூறினார். பாலைவன வெட்டுக்கிளிகளைத் தடுப்பதற்கான நடவடிக்கைகள் குறித்து, மத்திய மாநில அரசுகள் இணைந்து செயல்பட்டு வருவதாகவும் பாலைவன வெட்டுக்கிளிகள் பரவாமல் தடுக்க முடிந்துள்ளதாகவும் அவர் கூறினார். இதற்கென இங்கிலாந்திலிருந்து புதிய இயந்திரங்களுக்கு தருவிப்பு ஆணை கொடுக்கப்பட்டுள்ளதாகவும், அவை விரைவில் வந்தடையும் என்றும் அவர் கூறினார்.
கோவிட்-19 காரணமாக பொது முடக்கம் நிலவுகின்ற போதிலும், வெட்டுக்கிளிகள் கட்டுப்பாட்டு அலுவலகங்கள் 11 ஏப்ரல் 2020 முதல் 50 தெளிப்பான் கருவிகள்/வாகனங்கள் ஆகியவற்றுடன் மாவட்ட நிர்வாகங்கள், மாநில விவசாயத்துறை அதிகாரிகளின் ஒருங்கிணைப்புடன் தொடர்ந்து செயல்பட்டு வருகின்றன. பல்வேறு இடங்களிலும் வெட்டுக்கிளிகளைக் கட்டுப்படுத்துவதற்காக, டிராக்டர்கள் மீது வைக்கப்பட்டுள்ள தெளிப்பான்கள், தீயணைப்பு வாகனங்கள் ஆகியவை பயன்படுத்தப்பட்டு வருகின்றன. வெட்டுக்கிளிகள் கட்டுப்பாட்டு அமைப்புகளின் கட்டுப்பாட்டுத் திறனை அதிகரிக்கும் வகையில், கூடுதல் கருவிகளும் வாங்கப்பட்டு வருகின்றன. 11. 5. 2020 வரை ஜெய்சால்மர், ஸ்ரீ கங்கா நகர், ஜோத்பூர், ராஜஸ்தானில் உள்ள பார்மர் மற்றும் நகார் மாவட்டங்கள், பஞ்சாபில் உள்ள ஃபஸில்கா மாவட்டம் ஆகிய இடங்களில் 14,299 ஹெக்டேர் நிலப்பரப்பில் Hoppers and Pink Swarms வெட்டுக்கிளிக் கூட்டங்கள் கட்டுப்படுத்தப்பட்டுள்ளன. தற்போது முதிர்ச்சியடையாத பிங்க் வெட்டுக்கிளி கூட்டங்கள் பார்மர், ஃபலோடி , ராஜஸ்தானில் உள்ள நகார், ஸ்ரீ கங்காநகர் அஜ்மேர் மாவட்டங்கள் ஆகிய இடங்களில் தீவிரமாக உள்ளன. கட்டுப்பாட்டு பணிகள் அதிகாலையிலேயே தொடங்குகின்றன.
(Visitor Counter : 146
விவசாயத்துறை அமைச்சகம்
ராஜஸ்தான், மத்தியப்பிரதேசம், பஞ்சாப், குஜராத், உத்திரப்பிரதேசம், மகாராஷ்டிரா, சத்தீஸ்கார், ஹரியானா, பீகார் ஆகிய மாநிலங்களில் 11 ஏப்ரல் முதல் 6 ஜூலை, 2020 வரை 2.75 லட்சம் ஹெக்டேர் நிலங்களில் வெட்டுக்கிளிகளைக் கட்டுப்படுத்தும் நடவடிக்கைகள் மேற்கொள்ளப்பட்டன.
11 ஏப்ரல் முதல் 6 ஜூலை, 2020 வரை, ராஜஸ்தான், மத்தியப்பிரதேசம், பஞ்சாப், குஜராத், உத்திரப்பிரதேசம் மற்றும் ஹரியானா ஆகிய மாநிலங்களில் 1,43,422 லட்சம் ஹெக்டேர் நிலங்களில் வெட்டுக்கிளி வட்ட அலுவலர்களால் கட்டுப்பாட்டு நடவடிக்கைகள் மேற்கொள்ளப்பட்டன. ராஜஸ்தான், மத்தியப் பிரதேசம், பஞ்சாப், குஜராத், உத்திரப்பிரதேசம், மகாராஷ்டிரா, சத்தீஸ்கார், ஹரியானா, பீகார் ஆகிய மாநிலங்களிலும் 6 ஜூலை, 2020 வரை 1,32,465 லட்சம் ஹெக்டேர் நிலங்களில் மாநில அரசுகளால் கட்டுப்பாட்டு நடவடிக்கைகள் மேற்கொள்ளப்பட்டன.
6-7 ஜூலை, 2020-இன் இடைப்பட்ட இரவில், ராஜஸ்தானில் உள்ள பார்மர், பிக்கெனர், ஜோத்பூர், நாகவுர், ஆஜ்மீர், சிகார் மற்றும் ஜெய்பூர் ஆகிய 7 மாவட்டங்களில் உள்ள 22 இடங்கள், உத்திரப்பிரதேசத்தின் ஜான்சி மாவட்டம் மற்றும் மத்தியப்பிரதேசத்தின் டிக்கம்கர் மாவட்டத்தில் தலா ஒரு இடம் என வெட்டுக்கிளி வட்ட அலுவலர்களால் கட்டுப்பாட்டு நடவடிக்கைகள் மேற்கொள்ளப்பட்டன. இதைத் தவிர, வெட்டுக்கிளிகளின் சிறிய மற்றும் சிதறியக் குழுக்களுக்கு எதிராக, 6-7 ஜூலை, 2020-இன் இடைப்பட்ட இரவில், ஜான்சி மாவட்டத்தின் மூன்று இடங்களில் உத்திரப்பிரதேச மாநில வேளாண் துறையாலும், டிக்கம்கர் மாவட்டத்தின் ஒரு இடத்தில் மத்தியப்பிரதேச மாநில வேளாண் துறையாலும் கட்டுப்பாட்டு நடவடிக்கைகள் மேற்கொள்ளப்பட்டன.
மேலும், பூச்சிக்கொல்லியைத் தெளிப்பதன் மூலம் உயரமான மரங்களிலும், அணுகமுடியாத இடங்களிலும் இருக்கும் வெட்டுக்கிளிகளின் சிறப்பான கட்டுப்படுத்துதலுக்காக ராஜஸ்தானின் பார்மர், ஜெய்சால்மர், பிக்கனெர், நாகவுர் மற்றும் பலோடி ஆகிய இடங்களில் 15 ஆளில்லாத விமானங்களுடன் 5 நிறுவனங்கள் அனுப்பப்பட்டன. வெட்டுக்கிளிகளைக் கட்டுப்படுத்துவதற்காக ஆளில்லா விமானங்களைப் பயன்படுத்தும் முதல் நாடு இந்தியா ஆகும்.
ராஜஸ்தான், குஜராத், மத்தியப்பிரதேசம் மற்றும் உத்திரப்பிரேதசம் ஆகிய மாநிலங்களுக்கு மருந்து தெளிக்கும் வாகனங்களுடன் 60 கட்டுப்பாட்டுக் குழுக்கள் தற்சமயம் அனுப்பப்பட்டு, 200-க்கும் அதிகமான மத்திய அரசு ஊழியர்கள் வெட்டுக்கிளிக் கட்டுப்பாடு நடவடிக்கைகளில் ஈடுபட்டுள்ளனர். கூடுதலாக, 20 மருந்து தெளிக்கும் உபகரணங்கள் இன்று இந்தியாவை வந்தடைந்தன.
குஜராத், உத்திரப்பிரேதசம், மத்தியப்பிரதேசம், மாகாராஷ்டிரா, சத்திஸ்கார், பீகார், ஹரியானா ஆகிய மாநிலங்களில் குறிப்பிடத்தகுந்த அளவில் பயிர்ச் சேதம் ஏற்பட்டதாக தகவல்கள் இல்லை. எனினும், ராஜஸ்தானில் சில மாவட்டங்களில் சில சிறிய அளவிலான பயிர்ச் சேதங்கள் ஏற்பட்டுள்ளதாகத் தெரிவிக்கப்பட்டுள்ளது.
இன்று , ராஜஸ்தான் மாநிலத்தின் பார்மர், பிக்கெனர், ஜோத்பூர், நாகவுர், ஆஜ்மீர், சிகார் மற்றும் ஜெய்பூர் மாவட்டங்களிலும், உத்திரப்பிரேதசத்தின் ஜான்சி மாவட்டத்திலும், மற்றும் மத்தியப்பிரதேசத்தின் டிக்கம்கர் மாவட்டத்திலும் முதிர்ச்சியற்ற இளஞ்சிவப்பு வெட்டுக்கிளிகளும் மற்றும் வளர்ந்த மஞ்சள் வெட்டுக்கிளிகளும் திரளாகக் காணப்பட்டன.
குடியரசுத் தலைவர் செயலகம்
குரு தேக் பகதூரின் நினைவு தினத்தை முன்னிட்டு குடியரசுத் தலைவரின் செய்தி
குரு தேக் பகதூர் நினைவு தினத்தை முன்னிட்டு குடியரசுத் தலைவர் திரு ராம் நாத் கோவிந்த் தியாக தின செய்தி வெளியிட்டுள்ளார்.
“குரு தேக் பகதூர் அவர்களின் நினைவு தினத்தன்று அவருக்கு அஞ்சலி செலுத்துகிறேன். சீக்கிய சமூகத்தின் ஒன்பதாவது குருவான திரு தேக் பகதூர் அவர்கள் மக்களின் நம்பிக்கை மற்றும் உரிமைகளை பாதுகாப்பதற்காக தனது இன்னுயிரை நீத்தார். இதனால் சக குடிமக்கள் அவரை ‘இந்தியாவின் கேடயம்' என்று அன்போடும் மரியாதையோடும் அழைக்கின்றனர். அவரது தியாகம், மனித நேயத்திற்காக நாம் அனைவரும் ஒன்றிணைந்து சேவை புரிய நம்மைத் தூண்டுகிறது. அவரது போதனைகள் மற்றும் பணிகள் தொடர்ந்து நம்மை பிறரிடம் அன்பு செலுத்தவும் நாட்டுப்பற்றைப் பரப்பவும் உதவும்.
இந்த புனித நாளில் நமது எண்ணங்களிலிருந்து தீவிரவாதம், குறுகிய மனப்பான்மை மற்றும் வெறுப்பை நீக்கி, பிறரின் தன்னலமற்ற சேவையில் பங்கு கொண்டு, மனித மாண்புகளான அன்பு, சகோதரத்துவம் மற்றும் இரக்க குணம் ஆகியவற்றை ஊக்குவிப்போம் என்று உறுதி மேற்கொள்வோம்”.
இவ்வாறு அவர் வெளியிட்டுள்ள செய்தியில் தெரிவித்துள்ளார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:https://pib.gov.in/PressReleasePage.aspx?PRID=1675108
-----
(Visitor Counter : 118
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 194.76 கோடியைக் கடந்தது
இந்தியாவில் கொவிட்-19 தடுப்பூசி செலுத்தப்பட்டோர் எண்ணிக்கை இன்று காலை 7 மணி நிலவரப்படி 194.76 கோடிக்கும் அதிகமான  டோஸ்கள் செலுத்தப்பட்டுள்ளன. 2,49,36,054 அமர்வுகள் மூலம் இந்த சாதனை படைக்கப்பட்டுள்ளது.
கொவிட்-19 தடுப்பூசி 12-14 வயதிற்குட்பட்டோருக்கான 16 மார்ச் 2022 அன்று தொடங்கப்பட்டது. இதுவரை, ஏறத்தாழ 3.49 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது.
18-59 வயது உடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி 10 ஏப்ரல் 2022 அன்று தொடங்கியது..
இந்தியாவில் தற்போது சிகிச்சை பெறுவோரின் எண்ணிக்கை 36,267 ஆக பதிவாகியுள்ளது. நாட்டின் மொத்த நோய் தொற்று உள்ளவர்கள் தற்போது 0.08 சதவீதமாக உள்ளனர்.
இதைத் தொடர்ந்து இந்தியாவில் குணமடைந்தோர் விகிதம் 98.70 சதவீதமாக உள்ளது. கடந்த 24 மணி நேரத்தில் 3,791 பேர் குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,26,44,092.
இந்தியாவில் கடந்த 24 மணி நேரத்தில் 7,584 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 3,35,050 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 85.41 கோடி . வாராந்திரத் தொற்று 1.50 சதவீதமாக உள்ளது. தினசரித் தொற்று விகிதம் 2.26 சதவீதமாக பதிவாகியுள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://www.pib.gov.in/PressReleasePage.aspx?PRID=1832783
பிரதமர் அலுவலகம்
நாட்டு மக்களுக்கு பிரதமர் ஹோலி வாழ்த்து
பிரதமர் திரு நரேந்திர மோடி, நாட்டு மக்கள் அனைவருக்கும் இனிய மற்றும் வண்ணமயமான ஹோலி நல்வாழ்த்துகளைத் தெரிவித்திருப்பதோடு, அனைவரின் வாழ்வில் மகிழ்ச்சியும், உற்சாகமும் பெருகிட விழைந்துள்ளார்.
ட்விட்டர் பதிவில் அவர் கூறியிருப்பதாவது:
“இனிய ஹோலி வாழ்த்துகள். உங்கள் வாழ்வில் மகிழ்ச்சியும், உற்சாகமும் எப்போதும் பொங்கட்டும். அனைவருக்கும் இனிய மற்றும் வண்ணமயமான ஹோலி நல்வாழ்த்துகள்.”
விவசாயத்துறை அமைச்சகம்
தற்போதுள்ள பயிர்க்காப்பீட்டுத் திட்டங்களை அமலாக்குவதில் உள்ள சவால்களை எதிர்கொள்ள பிரதமரின் ஃபசல் பீமா யோஜனா, மறுசீரமைக்கப்பட்ட வானிலை அடிப்படையிலான பயிர்க்காப்பீட்டுத் திட்டம் ஆகியவற்றைத் திருத்தி அமைக்க மத்திய அமைச்சரவை ஒப்புதல் வழங்கியுள்ளது
தற்போதுள்ள பயிர்க்காப்பீட்டுத் திட்டங்களை அமலாக்குவதில் உள்ள சவால்களை எதிர்கொள்ள பிரதமரின் ஃபசல் பீமா யோஜனா, மறுசீரமைக்கப்பட்ட வானிலை அடிப்படையிலான பயிர்க்காப்பீட்டுத் திட்டம் ஆகியவற்றைத் திருத்தி அமைக்க பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் ஒப்புதல் வழங்கப்பட்டது.
பிரதமரின் ஃபசல் பீமா யோஜனா, மறுசீரமைக்கப்பட்ட வானிலை அடிப்படையிலான பயிர்க்காப்பீட்டுத் திட்டம் ஆகியவற்றில் கீழ்க்காணுமாறு சில மாற்றங்களை செய்ய உத்தேசிக்கப்பட்டுள்ளது:
- காப்பீட்டு நிறுவனங்களின் செயல்பாட்டு ஒதுக்கீடு 3 ஆண்டுகளாக இருக்கும்
- இந்தத் திட்டங்களின்கீழ், மத்திய அரசின் மானியம் பாசன வசதி இல்லாத பகுதிகள் / பயிர்களுக்குப் பிரிமிய விகிதம் 30%-ஆகவும், பாசன வசதி உள்ள பகுதிகள் / பயிர்களுக்கு 25%-ஆகவும் இருக்கும். 50 சதவீதம் அல்லது அதற்கு மேல் பாசன வசதி உள்ள பகுதிகள் இருக்கும் மாவட்டம் முழுமையான பாசன வசதி பெற்ற பகுதி அல்லது மாவட்டமாகக் கருதப்படும்.
- வரையறுக்கப்பட்ட கால வரம்புக்குப் பின்னால் சம்பந்தப்பட்ட காப்பீட்டு நிறுவனங்களுக்குப் பிரிமியம் மானியத்தை விடுவிக்க மாநில அரசுகளால் தாமதம் ஏற்படும் பட்சத்தில் அடுத்த பருவங்களுக்கு இந்தத் திட்டத்தை அமலாக்க அனுமதிக்கப்பட மாட்டாது. கரீஃப் பருவத்திற்கான கடைசித் தேதி மார்ச் 31-ஆகவும், ரபி பருவத்திற்கான கடைசித் தேதி செப்டம்பர் 30-ஆகவும் இருக்கும்.
- வடகிழக்கு மாநிலங்களுக்குத் தற்போதுள்ள 50:50 என்ற மத்திய அரசின் பிரிமிய மானிய விகிதப் பங்கு 90 சதவீதமாக அதிகரிக்கப்பட்டுள்ளது.
- திருத்தியமைக்கப்பட்ட நடைமுறைகள் 2020 கரிஃப் பருவத்திலிருந்து செயல்பாட்டுக்கு வரும்.
பயன்கள்:
வேளாண் உற்பத்தியை நிர்வகிப்பதில் உள்ள அபாயங்களை நல்ல முறையில் விவசாயிகள் சமாளித்து, விவசாய வருவாயை நிலைக்கச் செய்வதற்கு இந்த மாற்றங்கள் உதவும் என்று எதிர்பார்க்கப்படுகிறது. இந்த மாற்றங்கள் மூலம் பயிர் விளைச்சலை மிகத் துல்லியமாக விரைந்து கணக்கிட முடியும். மேலும், காப்பீட்டுக் கோரிக்கைகள் விரைவாக பைசல் செய்யப்படுவதற்கும் வழிவகுக்கும்.
திருத்தியமைக்கப்பட்ட நடைமுறைகள் 2020 கரிஃப் பருவத்திலிருந்து நாடு முழுவதும் செயல்பாட்டுக்கு வரும்.
•••••••••
(Visitor Counter : 91
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
மத்திய மீன்வளம், கால்நடை பராமரிப்பு மற்றும் பால்வளத்துறை சார்பில், 4 ஆயிரம் கிராம முகாம்களில்
விவசாயிகள் நலன்சார்ந்த தொழில்முனைவோர் திட்டங்கள் குறித்த விழிப்புர்ணவு நிகழ்ச்சி நத்தப்பட்டது
மத்திய மீன்வளம், கால்நடை பராமரிப்பு மற்றும் பால்வளத்துறை அமைச்சர் திரு. பர்ஷோத்தம் ரூபாலா, கிராம முகாம்கள் வாயிலாக விவசாயிகளிடையே உரை
விடுதலையில் அமிருதப் பெருவிழாவின் ஒருபகுதியாக, மத்திய மீன்வளம், கால்நடை பராமரிப்பு மற்றும் பால்வளத்துறை சார்பில், விவசாயிகள் நலன்சார்ந்த தொழில்முனைவோர் திட்டங்கள் குறித்த விழிப்புர்ணவு நிகழ்ச்சி நடத்தப்பட்டது. குறிப்பிட்ட மாவட்டங்களின் 4 ஆயிரம் கிராம முகாம்களில், பொது சேவை மையங்களின் இணையதளம் வாயிலாக இந்த நிகழ்ச்சி நடத்தப்பட்டது.
மத்திய மீன்வளம், கால்நடை பராமரிப்பு மற்றும் பால்வளத்துறை அமைச்சர் திரு. பர்ஷோத்தம் ரூபாலா, செயலாளர் திரு. ராஜேஷ் குமார் சிங் ஆகியோர் தலைமையில் இந்த விழிப்புணர்வு நிகழ்ச்சி, கடந்த 22.02.2023 மற்றும் 23.02.2023ம் தேதிகளில் நடைபெற்றது. இதில் மத்திய அரசின் நலத்திட்டங்களுக்கு பொது சேவை மையங்கள் வாயிலாக எவ்வாறு விண்ணப்பிப்பது என்பது குறித்து தெளிவாக எடுத்துரைக்கப்பட்டது. நெய்நிகர் வாயிலாக நடைபெற்ற விழிப்புணர்வு நிகழ்ச்சியில், பொது சேவை மையங்களில் இருந்தபடி, 2 லட்சம் விவசாயிகள் பங்கேற்றனர்.
இதில் விவசாயிகளிடையே உரையாற்றி மத்திய அமைச்சர் திரு. பர்ஷோத்தம் ரூபாலா, தேசிய கால்நடை இயக்கம் மற்றும் ராஷ்டிரிய கோகுல் இயக்கத்திட்டம் மூலம் கால்நடைகளை இனஅபிவிருத்தி செய்து, தொழில்முனைவோராக மாற்ற வழங்கப்படும் சலுகைகள் குறித்து விளக்கினார். தேசிய கால்நடை இயக்கம், கிராமப்புற இளைஞர்களுக்கு வேலைவாய்ப்பை உருவாக்கிக்கொடுத்து அவர்களது வாழ்வாதாரத்தை மேம்படுத்த உதவுவதாகக் குறிப்பிட்டார். ஆடு, கோழி, பன்றி வளர்ப்பு, தீவன சாகுபடி ஆகியவற்றில் ஈடுபட்டுள்ள விவசாயிகள் தற்சார்பு இந்தியா என்ற மத்திய அரசின் இலக்கை நோக்கு, முன்னேற இந்தத்திட்டங்கள் பெரிதும் கைகொடுக்கும் எனவும் அமைச்சர் திரு.பர்ஷோத்தம் ரூபாலா கூறினார்.
இதைத்தொடர்ந்து கால்நடை மற்றும் பால்வளத்துறைச் செயலாளர் திரு. ராஜேஷ் குமார் சிங், விவசாயிகளுடன் கலந்துரையாடி, அவர்களின் சந்தேகங்களை நிவர்த்தி செய்தார்.